عزيز يازارلار، حؤرمتلي دوستلار!
"صباحي اؤيكو اؤدولونون اثر گؤندرمه مؤهلتي بيتدي. گؤزل اثرلرينيز گليب اليميزه چاتدي. تئزليكله بيزه اثر گؤندهرنلرين آدلاري ائله بو صفحهده درج اولوناجاقدير. دَيَرلنديرمك اوچون بو اثرلري حؤرمتلي داورلره گؤندهريب و وعده وئرديييميز گونده ده سونوجلاري اعلان ائدهجهييك. (1 آذر) بيزه يارديم ائدن دوستلاردان، اؤزلليكله ياريشمايا قاتيلان عزيزلردن تشككوروموزو بيلديريب هامينيزا اوغورلار آرزيلاييريق.
صباحي اؤيكو اؤدولونون اجرايي هئيتي
"صباحي" ايلليك حئكايه اؤدولو(ايكينجي ايل-1393)
SABAHI SHORT STORY AWARD :2014
اؤدول: بير ميليون تومن (بيرينجي سيرادا يئرلهشن حئكايه يا حئكايهلر اوچون)
- اثرلرين گؤندرمه مؤهلتي: 31 شهريور 1393
- ياريشمانين سونوجو اعلان ائديلن گون: 1 آذر 1393
- اثرلر آذربايجان توركجهسينده و عرب اليفباسيندا يازيلمالي دير.
- هر يازيچي بير اثر گؤندره بيلر.
- اثرلرين ايندييهدك باشقا يئرده (كيتاب، درگي، سايت) چاپ اولونماماسي گركلي دير.
- حيكايه لر word دا تايپ اولونوب بو آدرسه گؤندر مه لي دير: sabahi.odulu@gmail.com
- اثرله بيرليكده اؤزونوزدن بير قيسا بيوگرافي گؤندرين.(شكيلينيز، تيلفون نومره نيز اونوتولماسين)
صباحي اؤدولو ياريشماسي نين اجرايي هيئتي
بو رومانين ايكي اساس قهرمانلاري: 1.عثمانلي لارا اسير دوشموش بير بيزانسلي و 2.عثمانلي درباري نين عالمي ديلر.
«بياض قالا» رومانيندا بيزيم اؤيرشديگيميز سنّتي شرق-غرب مسألهسي بعضي مقاملاردا اويونا چئوريلير. و يازار اونو ادعا ائتمگه چاليشير كي، بؤيوك انسان اوچون بو توققوشمالار يوخدور. شرق-غرب دَيري يوخدور، سادهجه دَير وار و بؤيوك انسان يالنيز اؤز دنياسيني دوشونوب آدديم آتير. شرق و غرب مدنيتي بير-بيرينين ايچينده اريمهديگيندن بو بئله اولور. اثرده كؤله و آغا مناسبتي وار. بو ايكي آيري-آيري مدنيتين مناسبتي كيمي تظاهر اولونور. آما مناسبت فرقلي و ياد مناسبتدير. كؤله آغاسيز ضعيفدير. آغا دا كؤلهسيز.
كتاب رقعي قطعده 156 صفحه ده و 7000 تومن قيمتله حاضرلانيب.
ياييم مركزلري:
1. تبريز. شهريار تجارت مركزي. نباتي نشرياتي (تهراندا اولان 10-20 گونلرينده، كتاب سرگيسينده ده اولاجاق)
2. تبريز. گولوستان باغي فرهنگي علمي دائمي كتاب سرگيسي. غرفه 22
حئكايه نئجه يازيلماليدير:
هر كسين استفاده ائده بيلهجهيي يئددي اصول
چاك سامبوچينو
چئويرن: ائلجان سالمان قيزي
كؤچورن: ابوذر جعفري
1- ان چوخ اوخوماق ايستهدييينيز حئكايهني يازين. اصلا سيزه فخر گتيرهجهيي قناعتينده اولدوغونوز بير حئكايهني قلمه آلمايين. اؤز سئويملي كيتابلارينيزي، اونوتماديغينيز حئكايهلري دوشونون. اونلاري دوشونون دئمك او دئمك دئييل كي، سيز اونلاردان يولا چيخيب تاريخي و رومانتيك بير ادبي نمونه ياراتماليسينيز. اولا بيلر كي، سئويملي اثر و يا حئكايه سئوديينيز ژانردا اولماسين، آمما سيز اوردا خصوصي بير صورته، كاراكتئره، هانسيسا بير حادثهيه، حادثهلرين بيتمهسينه وورولموسونوز. اودور كي، سئودييينيز شئيلردن يازين. بير ياخشيليق ائدين- بوتون شيدّتلي آرزولارينيزي، اورهيينيزين ريتميني سورعتلنديرن، سيزي گئجه ياريسي يوخودان اويادان چيلغين ايدهلرينيزين ليستيني توتون. هر گون يازديقلارينيزا قيغيلجيم اولماسي اوچون بو ليستي ماسانيزين اوستونده گؤز اؤنونده ساخلايين و اوندان بلدچي كيمي يارارلانين.
2- صورتله باشلايين. ياراتديغينيز كاركتئرلرين قصورلو و اينانديريجي اولماسينا چاليشين. اونا نفس و حيات وئرين، سيزي تعجبلنديرمهسي و حئكايهنيزي هئچ گؤزلهمهدييينيز اينانيلماز يئرلره آپارا بيلمهسي اوچون اونا آزادليق وئرين. اگر حئكايهنيزين قهرماني سيزي تعجبلنديره بيلميرسه، امين اولون كي، او اوخوجولارينيز اوچون ده سيرادان گؤرسهنهجك. اؤزومون چوخ تئز-تئز ائتديييم بير اوصولو مصلحت بيليرم، من ياراتديغيم كاراكتئرين سيرلر، گيزلي شئيلر دانيشماسيني طلب ائديرم. قلمينيزي گؤتورون و آغ بير ورقده «من هئچ واخت هئچ كيمه دئمهميشم كي...» جوملهسي ايله باشلايين و بوردان يولا چيخين، كاراكتئرينيزين سسيني ائشيتمهيه چاليشين.
3- قهرمانينيزا حل ائيديلهجك ماراقلي، جلب ائديجي بير سورون (مساله) وئرين. قهرمانينيزين اذيت وئرن، اونون آرادان قالديرماغا چاليشاجاغي، اونو ايرهليلهدهجك مسالهلري اولماليدير. هر حئكايهنين اورهيي كونفليكتدير- داخلي و يا خارجي اولماسينين فرقي يوخدور، ياخشي بير كونفليكت ياراتماغا چاليشين. اونوتمايين كي، بو كونفليكت، مساله سيزين قهرمانينيزي دا جيزگيلهيير، سرحدلريني تعيين ائدير، اونو فورمالاشديرير.
4- حادثهلر يارادين. اولا بيلر كي، دونيادا ياراديلا بيلهجك ان مؤحتشم قهرمانلاري يارادير، اونلاري مكمل شكيلده تصوير ائدير، حيات وئريرسينيز، آمما نتيجه گؤزلهدييينيز كيمي اولمور، حئكايه اونا وئردييينيز اوزو تئزليكله ايتيرير. كيتابلاريمدا من بير شئيدن آدديمباشي امين اولماغا چاليشيرام، هر صحنهده باش وئرن حادثه سوژئته يئني بير آيرينتي قازانديرير. اگر گؤرورَمسه، ياراتديغيم صحنه سوژئتين جانلي داوامليليغيني تامين ائده بيلمير و اونون ايرهليلهمهسينه كمك ائتمير، همين صحنهني كسيرم، نه قدر تاثيرلي و گوجلو اولورسا-اولسون. رئداكته ائدركن ده من صحنه-صحنه ايرهليلهييرم و هر صحنه اوچون بير سؤز جومله قئيد ائديرم. رئداكته بيتنده منيم اليمده حئكايهمين اسكلتي قالير. نتيجه و پروسئس سيزه آسانليقلا نئجه بير حئكايه يازديغينيزي دئيه بيلر، هجوملر و غفيل دؤنوشلر، حادثهلري ايرهلي سوروكلنمهين صحنهلر سادهجه اؤز چكيسيني يوخ، اثرين ده چكيسيني آزالدير.
5- اينانديريجي اولماسيني تامين ائدين. بلي، دئيه بيلرسينيز كي، آخي، چوخ زامان روحلار، افسانهلرده بزكلي حئكايهلر يازيرسينيز، بو نئجه اينانديريجي اولا بيلر؟ اولا بيلر، اگر بو شرطي بوتون كيتاب اوچون تامين ائده بيلسهنيز. «سؤز وئريرم»ده من روح اوچون قايدالارلا باشلاديم، او نهلري ائده بيلر، نهلري ائده بيلمز. اونا بير حئكايه و منه گئري دؤنمهسي اوچون سبب وئرديم. اوخوجولار اوجوز اويونلارا نفرت ائدير. حئكايهنين سونونا سورونلارين چؤزولمهسينه كمك ائدن يئني قهرمان گتيرمهيين. پيس و يا ياخشي مسالهني قهرمانين حل ائتمهسيني تامين ائدين.
6- حئكايهنيزه ياپيشين. بوتون بير پروسئس بويو سيز بلكه ده مين دفه اونو بوراخماق، تاماميله صيفيرلاماق ايستهيهجكسينيز. ائتمهيين! حئكايهنيزي مطلق تاماملايين. نه قدر چتين ده اولسا، ايكنجي دفه ايشلهيين. ان ياخشيني سرگيلهمك اوچون بوتون باجاريغينيزي اورتايا قويون. اوندان يقين كي، امتنا ائدهجكلر، امتنا ائديلسه بئله سيز حئكايهنيزي يئنه كيملرسه گؤندرمهيه داوام ائدين. عيني زاماندا باشقا بيريني يازماغا باشلايين. سونرا باشقاسيني. اينانين هر دفه داها ياخشي بير نمونه اورتايا قوياجاقسينيز، هر دفه داها ياخشيسيني يازاجاقسينيز. ايلك حئكايهم اولانا كيمي من دؤرد كيتاب يازمالي اولدوم، بو منيم يئددي ايليمي آلدي. بو كله-كؤتورلو اوزون يولدور، آمما سونوندا گؤرهجكسينيز كي بونا دهير.
7- قايدالاردان امتنا ائدين (بو منيمكيلر ده اولا بيلر). هامييا مصلحت وئريلير، نظريهلر اؤيرهديلير، كيمسه سيزي حمايهسي آلتينا آلماق ايستهيير، كيمسه خصوصي بير ژانردا فورمالاشديرماق اوچون بيلدييي قايدالاري و يوللاري منيمسهده بيلر. فيكريمجه، ايش او زامان داها مكمل بير فورما آلير كي بيز بوتون بو بيزه عاييد اولمايان شئيلري آرخادا بوراخيريق و بيزيم دوغرو اولان تك شئي اؤزو اولور.
1. من اولماسایدیم سا ...
“من اولماسایدیم سا، منیم یازدیقلاریمی بیر باشقاسی یازاجاقدی. عینی شئیی هئمینگوای، دوستویئوسکی، بیزیم هامیمیز حاقیندا سؤیلمک اولار. بونا اؤرنک کیمی، شئکسپییئر-ین پییئسلرینین [نمایشنامهلرینین] یازارینا 3 آدای وار. اساس اولان - “هاملئت” و “یای گئجهسینین یوخوسو”دور، اونلاری کیمین یازماسی یوخ”.
“داها اؤنجه دئدیگیم کیمی، یازیچی کسینلیکله اخلاق-فیلان گؤزلهین بیریسی دئییل. اونا هاردان، نه لازیمدیرسا، گؤتورهجک، اؤزو ده بونو آچیق شکیلده ائدهجک، بوینونا دا آلاجاق، چون اومید ائدیر، اورتایا اورتا بیر چیخیم [محصول] قویوب سونراکی نسیل ده اونون یازدیقلاریندان نسه گؤتورهجک، اؤزو ده بو، یازیچییا خوش گلهجک، او بئله اینانیر ، اونون اؤز دهیرلی کئچمیشدن آلدیقلاریندان دا همین مؤلفلر یالنیز سئوینه بیلر”.
3. یئتهنک، دوزنلیلیک، زحمت…
ایشین 100-ده 99-و یئتهنکدیر [استعداد-دیر]… ایشین 100-ده 99-و دوزنلیلیکدیر [انتظام دیر]… ایشین 100-ده 99-و زحمتدیر. یازیچی هئچ زامان یازدیغیندان راضی قالمامالیدیر. هانسیسا ایشی همیشه داها یاخشی گؤرمک اولار. دایم اؤز ایمکانلاریندان داها بؤیوک هدفلره کؤکلن. یالنیز اؤز معاصرلریندن و سلفلریندن اوستون اولماغا جان آتما. اؤزونو اؤتوب کئچمهیه چالیش.
4. مضمون لا اوسلوب
منجه، اوسلوب داها چوخ درجهده ائله مضموندان گلهرک فورمالاشیر. یازیچی بئینینی اوسلوب [سبک] یاراتماقلا چوخ مشغول ائتمهمهلیدیر. اگر ائدهجکسه، یازدیقلاری اوستو بزک، آلتی تزک اولاجاق. گؤز اوخشایاجاق، قولاغا خوش گلهجک، اما مضمونجا دایاز اولاجاق.
5. یازیچی اوخوجو اولمالیدیر…
اوخوماق، اوخوماق، یئنه ده اوخوماق. الینه نه کئچدی اوخو – حتی زیری-زیبیلی، کلاسیکین پیسینی-یاخشیسینی، اوخو، گؤر، بو ایشین چمی نهدیر. لاپ اودونچونون شاگیردی کیمی، باخ، اؤز اوستاندان اؤیرن. اوخو! اوخویوب جانینا هوپدور! سونرا یاز. یاخشی آلیناجاقسا، بیلهجکسن، خاراب اولاجاقسا، پنجرهدن ویزیلدات گئتسین.
6. قارشیسی آلینماز…
بعضن بئله ائشیدیرم، کیملرسه گیلئیلهنیر، “عائله قورماسایدیم، اوشاقلاریم اولماسایدی، یازیچی اولاردیم” دئییر، یا دا کیملرسه بئله شیکایتلنیر، “فیلان ایشدن جانیمی قورتارا بیلسهیدیم، یازیچی اولاردیم”. من بئله شئیلره اینانمیرام. منجه، سن یازمالیسانسا، یازاجاقسان و بونون قارشیسینی هئچ نه آلا بیلمز.
حاضیرلایان: حسین واحدی قايناق: http://huseynvahedi.mihanblog.com/post/603
نظرلر، اؤنهريلر
صباحي اؤيكو مسابقهسينه گؤره اولان نظرلرينيزي و اؤنهريلرينيزي بيزه بيلديرين. نظرلرينيزله ايكينجي دؤورهسينين داها ياخشي كئچيريلمهسينه يارديمجي اولابيلرسينيز.
۱-آپاردي سئللر ساراني ۱۹دنه اورهيه ياتان توركو ناغيل، ۱۵۲صفحه ۶۵۰۰ تومان
۲- ساري گلين،۱۹دنه اورهيه ياتان توركو ناغيل،۱۶۸ صفحه ۶۵۰۰ تومان
بوناغيللار ساده دانيشما ديلي ايله يازيليب و اورتامي(محيطي) ياشاديغيميز
اولايلاردان(اتفاقلاردان) الهام آلينيب و چوخو مرندين و كندلرينين كوچه باجاسيندا اوز وئريبدير.
بوناغيللاري اوخودوقجا اؤزوزو ناغيللارين قهرمانلاري يئرينده حس ائديب و
قهرمانلارين موشكوللريله ديلسايليق ائدهجكسيز.
بوناغيللارين بعضيسي۱۳۸۸-۹۰ايللرينده "آفتاب آذربايجان" آيليق درگيسينده
يايينلانيب و تورك ناغيل بيلنلر واوخوجولار طرفيندن قارشيلانيب وياخجي دَيَر
وئريليبدير.
بؤيوك آللهين كومكيله ،اولسون كي بوناغيللار آنا ديليميزين ادبياتيندا بيركيچيك
آدديم ساييلسين.
قايناق:تاريخ مرند و آثار سيد مرندي
آذربايجان حيكايه يازيچيليغينين اؤنجوللريندن اولان و چوخ تاسفله لاييقينجه تانينمايان احمد صادقي اشرافي(الف. نورانلي)نين حيكايهلر توپلوسو ايلك دفعه اولاراق ايشيق اوزو گؤردو. دوققوز حيكايهني احتوا ائدهن “قيزيل آتيم و باشقا اؤيكولر” عنوانيايله ياييلان بو حيكايه توپلوسو عمار احمدي عزيز، رجب ابراهيمي، رضا كاظمي و صالح عطايينين بيرگه امكداشليغيلا، اردبيل شهرينين “ساوالان ايگيدلري” نشرياتي طرفيندن ۱۰۰۰ نوسخهده ياييليبدير. كيتابي اردبيل و ائلهجهده آذربايجانين باشقا شهرلريندهكي اعتبارلي كيتاب ماغازالاريندان و تهراندا ايسه فرزانه و يوسوفاوغلو كيتاب ماغازالاريندان الده ائتمك مومكوندور.
فارسجادان چئويرن: حسين واحدي
نه زامان شخصيتلرين حيكايهده دانيشمالاري گركليدير؟ نه دئسينلر؟ نه دئمهسينلر؟ نئجه دئسينلر؟ دانيشيقلا نئجه ائتمك اولار شخصيتلرين هوسين اوزه چيخارديب همده تانيملاما[شخصيت پردازي] ايله، اوخوجو اونلا جانداشليق[همدلي] حسي تاپسين؟ نئجه كاراكتئرلرين دانيشيقلاري بحرانلا آسلانيشي حيكايهده چوخالدا بيلهريك؟
نئجه دانيشيقلاري حيكايه، روايت و حادثهلري ايله بيرلشديره بيلهريك؟
نئجه حيكايهده يئرله زامان بيلگيلريني دانيشيقلاردا آچيقلايا بيلهريك؟
بو چئشيد[نوع] سؤاللارا، خانيم كمپتون چاليشيب “دانيشيق” [دييالوق] آدلي اؤز كيتابيندا اوخوجولار اوچون ايضاح گتيرسين. يازيچينين باخيشي ايله حيكايهده دانيشيق يازما، چوخ دا چتين ايش دئييل، آما بيز اونو چتينلشديريريك. او بو كيتابدا چاليشيب دانيشماني اوخوجويا چوخ راحت و طبيعي صورتده آچيقلاسين، نفس چكمهيه تاي.
ادامه مطلب
اثر گؤندرمه مؤهلتی: 4 آپرئل 2014 (15 فروردین 1393)
آرتیق معلومات اوچون آشاغیداکی لینکی تیکلهیین:
http://www.azadliq.org/content/article/25284243.htm
خانيم فرانک فرید-ين بیرینجی حکایه توپلوسو "خانيم الي" آدييلا ايشيق اؤزو گؤردو. بو باشاريني سايين حؤرمتلي يازاريميزا تبريك دئييريك.
تبریز ادبی اؤدولونون سونوجلاری آچیقلاندی. تورکجه حکایه بؤلومونده ایلقار موذن زاده، "ساری" آدلی حکایهسینه گؤره بیرینجی یئری قازاندی. بیزده بو قازانمانی سایین موذن زاده جینابلارینا تبریک دئییب بو عزیز یازاریمیزا اوغورلار آرزیلاییریق.
یاریشمانین سونوجو:
1- ایلقار موذن زاده : "ساری" ( مشکین شهر)
2- اکبر رضاپور :"قیرمیزی داغ" ( تبریز)
3- حسن ثمودی : "اینک لر آدامی باش تاپار" ( تبریز)
4- رضا کاظمی: "آق پاپاق قاراپاپاق" (اردبیل)
5- سپیده شراهی:"خوفله تهران" ( تهران)
نیگار خیاوی
ادبیاتیمیز بو 20-30 ایل ایچینده اوزو ایرهلییه دوغرو گئتمکده اولوب. بونون سندی ده آرا -سیرا کئچیریلن ادبی اؤدوللره گؤندریلن اؤیکولر و شعرلردیر. منیم 5-6 ادبی یاریشدا داور کیمی قاتقیم اولوب، هر دفعهسینده ده بو ایرهلیلهییشین شاهیدی اولموشام. ملتیمیزین سایینا گؤره بو ادبی اؤدوللره قاتیلان حکایه لر نئچهلیکجه آز اولسا دا، نئجهلیک باخیمیندان دیرلی و اومود وئریجی اولوب هر زامان. صباحی ادبی اؤدولونه گؤندریلن حکایهلرین ایچینده دیققتیمی چکن حکایهلر اوخودوم. بو او دئمکدیر کی ، یازارلاریمیزدا گؤزل اثرلر یاراتماغا گوجلو پتانسیللر وار و بو دا او دئمکدیر کی، یازارلاریمیز دونیا ادبیاتینی میسمیل اوخویوب اوغراشیرلار. آما بو دا وار کی، تکجه یاریشدان یاریشا قورشانیب یازماق بیر میلته ادبیات قازاندیرماز. یاریشلار ادبیاتا جیدی شکلینده یاناشمایا سادهجه بیر لنگر رولونو اوینایا بیلر. آرزوموز بودور بو یاریشدا قازانانلار دا قازانمایانلار دا ادبی اؤدول هایهویو بیتدیکدن سونرا دا قلمله یولداشلیغین آردینی گلسینلر و ادبیات سئورلره یئنه گؤزل اؤیکولر اوخوماغین حظینی دادیزماغا داوام ائتدیرسینلر.
حکایهلردن 10 دنهسینین سئچیلمهسی بو معنادا دئییل کی، قالان حکایهلر گؤزل دئییلدیلر، من گؤندریلمیش 50 حکایه ایچینده بونلاردان باشقا دا گؤزل حکایهلر اوخویوب و حظ آلدیم. آما نئیلهمک، قوروجو هیئتی آنجاق پوئن و نمره وئرمک یؤنتمیله تکجه 10 حکایهنین سئچیمینی ایستهمیشدی، بیزلر ده اونو یئرینه یئتیردیک. آما اؤنملیسی اودورکی، بو کیمی حرکتلر قلملری ترپدیب اویاتسین. او گونون آرزوسویلا ...
اؤز آدیما، بو یاریشا قاتیلان بوتون هرکسه، هابئله قوروجو هیئتینه، ژوری پرسونلینه، اوزده و آرخادا چالیشانلارا ساغوللاریمی، سایغیلاریمی سونورام.
منه دئییبلر اوتور اؤزوندن یاز ووراق سایتا. منجه بو اوتوبیوگرافیلره اینانمایین. من بیرآز آلچاقگؤیول آدامام آخی. بویوم آمما اورتادی. یعنی شرق مملکتلرده اورتا حئسابلانارام. حتما دئییرسیز بیزه نه !
آخی دئییبلر اوتوبیوگرافین طنز اولسون. آخی قارداش کیم اؤزونو میرتا توتار؟ من تانینماق اوچون یوخ بیر میلیونو قازانماق اوچون بو یاریشمایا قاتیلمیشدیم. کی الحمدالله قازاندیم. منی تانییانلار بیلیر کی ساختمان ایشلهدیرم. بونا دوشونورم کی بو بیر میلیونو ساختمانین هاراسینا یاپیشدیریم کی گؤزومون قاباغیندا اولسون! گلیم گئدیم، مثلا ائوین بیر بوجاغینا باخیب دئییم " هه! بو دووارداکی کرپیچلری تصور ائلهیین، بولار حیکایهمین کلمهلریدی! یا دا ستونا اشاره ائلهییب دئییم " بو ستونو حیکایهمین پارانتزلرینن قووزامیشام! " حتما بو دفعه ده منه دئییرسیز " عجب ماتریالیست آدامسان" نه دئییم آخی؟ آغاجان و خانیمجان! ادبیات منیم اوچون ایکینجی اولویتدیر. بونو هر هفته حیکایه جلسهلرینه یوباندیغیمدان بیلیرم. دئییبلر "دئ کی هاچاندان تورکو یازیرسان ؟" آخی نه فرق ائلهر تورکجه یازماغی هاچاندان باشلادیغیم؟ توتاق کی 10 ایل قاباق یا صباحی اؤدولونه بیر گون قالاندان باشلامیشام. شرط بودو ایندی بیر میلیون جیبیمده !
شوخلوقدان کئچدی اوستهکیلری اینانین!
کیتاب چیخارتماغی دوشونمورم هلهلیک. بو سؤز البته حیکایه توپلوسونا عاییدیر یوخسا من رومان حضرتلرینه جسارت ده ائتمیرم.
اومود ائدیرم او گون گلسین، اؤدول بیزی یازدیرماسین. اومود ائدیرم ادبیات بیرینجی اولویت اولسون. اومود ائدیرم پول داش آلتیندان یوخ حیکایهدن،شعردن،کیتابدان چیخسین. سیزی سئویرم و صباحی اؤدولونده امک وئرن اجرایی هئیته و داورلره اؤز تشککورومو بیلدیریرم. بو آرادا بیر میلیونو جیبیندن وئرن شخص و یا اشخاصلاردان اؤزل تشککور ائلهییب اونلاری اؤدولون پولوندان بیر دزگاه تبلت گالاکسی 10.2 آلاجاغیما و اوردا اوخویوب یازاجاغیما اطمینان وئریرم. چوخ ساغولون. خوش کئچدی.
«اؤلوم دئییل» حکایهسینین یازارینا بیرینجی یئری قازاندیغی اوچون تبریکلریمی سونوب، اوستهلیک اؤدول قازانمایان یازارلاریمیزا، مسابیقهیه قاتیلماقلارینا گؤره تشکور ائتمهلییم. مسابیقهده قازانماغین سئویندیریجی بیر اولای اولدوغو دانیلمازبیر مسئلهدی. بونونلا بئله بیر یازار اؤزونه اینانیب، اثرینی گؤندرمه یی له داها آرتیق تقدیره لاییقدیر. صداقت، مسئولیت و اینانیجمیزی قوروماقلا تورکجه حکایه ادبیاتینین گونو گوندن آرتیق اینکشافینی آرزو ائدیرم.
حورمتلریمله: رقیه کبیری
92.9.1
حامد احمدی
ادبییاتیمیزا اوغورلار
صباحی اؤیکو اؤدولونون اجرایی هئیتی
ایلک اون حکایه:
1- اؤلوم دئيیل كي - رضا عبدي (تبریز)
2- گؤزومو يوموب آچيرام - هليا بشيرزاده (تهران)
3- ساري - ايلقار موذن زاده (خیوو)
4- اورهييمده پالتار يووان خانيم - رضا جاوان (سالماس)
5- اؤلوم ماهنیسی - رحیم اقدم خواجه (تبریز)
6- ايلان ايلي - فرانك انصاري (اردبیل)
7- چیلپاق سؤیود آغاجلاری - مجید راستی (تبریز)
8- آغاجلارین آراسیندان گلن خیشیلتی سسی - پری آخته (اردبیل)
9- گلدی-گئدر - سعید نجاری (کویو)
2- حکایهلر گؤندهریلن تاریخلر اساسیندا سیرالانیبدیر.
3- بعض حکایهلر باشقا یاریشمالارا قاتیلیب یا دا درگیلرده و سیتهلرده یاییملانمیشدیر. بو سببلردن اؤترو بو حکایهلری بیرینجی مرحلهده داورلیک ائدیلندن سونرا سیرادان چیخارتدیق. (داورلر بو حکایهلری اوخویوب امتیاز دا وئردیلر آنجاق اجرایی هئیت طرفیندن کنارا قویولدولار.) امتییازلار اساسیندا کنارا قویولان حکایهلر ایچینده 3 حکایه ایلک اون حکایه ایچهریسینه گیرهبیلیردیلر اما تاسفله یاریشمانین بیلدیریشینده قید اولونان قایدالار اساسیندا حذف اولوندولار؛ بو اوچ حکایهنین حذف اولمالارینین سببلری:
- تکجه بیرگون (عظیمه کریم زاده): اردبیلده "سیب" آدیندا بیر فستیوالا قاتیلیب بیرینجی یئری قازانمیشدیر (1391-جی ایلده)
- سیبئرییادا قالماق اولارمی؟ (مرتضی سلمانی) : چیراق آدلی درگیسینین سیناق ساییندا چاپ اولونموشدور. (1389-جی ایلده)
- بیزیم تنگه (علی بخش پور) : "مین بیر گئجه" آدلی وئبلاقدا یاییملانمیشدیر.
1- ساري
2- گؤزومو يوموب آچيرام
3- اؤلوم دئيل كي
4- اورهييمده پالتار يووان خانيم
5- چيلپاق سؤيود آغاجلاري
6- اؤلوم ماهنيسي
7- آغاجلارين آراسيندان گلن خيشيلتي سسي
8- ايلان ايلي
9- پنجره
10- گلدي-گئدر
و ایل (۲۰۱۳) ادبیات اوزره نوبل موکافاتینی ۸۲ یاشلی کانادالی یازیچی خانیم “آلیس مونرو” قازاندی. آلیس مونرو بو موکافاتی قازانان ۱۳ینجی قادین یازیچیدیر. اوندان اؤنجه آلمان یازیچیسی “هرتا مولر” ۲۰۰۹ینجی ایل بو موکافاتا لاییق گؤرونموشدور.نوبل ادبیات موکافاتینی وئرن ایسوئچ(سوئد) آکادئمیاسی بو موناسیبتله یایدیغی معلوماتدا آلیس مونرونو “مودئرن قیسا حیکایهلر اوستادی” کیمی تقدیم ائتمیش و اونو “معاصر قیسا حیکایه ژانرینداکی اوستالیغینا گؤره” بو مکافاتا لاییق گؤرموشدور.آلیس مونرو “کانادانین چئخوفی” کیمی تانینیر. ایندییهدک ۱۳ حیکایه کیتابی و بیر رومانی یاییلیبدیر. حیکایهلرینده کانادانین کیچیک کندلرینده یاشایان اینسانلارین حیاتلاریندان بحث ائدن “مونرو” سئوگی و اؤلوم کیمی موضوعلاری اؤن پیلانا چیخاریبدیر. اونون حیکایهلرینین آنا خطینی قادین موضوعسو: آنا- قیز، قیز- آنا- نوه، آتا- قیز موناسیبتلری تشکیل ائدیر.آلیس مونرودان فارس دیلینده «فرار»، «رویای مادرم»، «دورنمای کاسلراک» و «دستمایهها» عنوانلاری آلتیندا حیکایهلر مجموعهسی چاپ ائدیلمیشدیر.
قايناق: ايشيق
مهر آيينين 15-جي گونونده خانيم كبيرينين "ائويم" رومانينا گؤره، "آراز" درنهيي طرفيندان بير نقد جلسهسي كئچيريلدي. زهره محمدپور، نادر ازهري، مجيد راستي، داود دوستدار، محمد سليمي، جعفر بزرگ امين، رئيس نيا، حامد احمدي و عليرضا ذيحق جلسهده چيخيش ائديب رومانا گؤره باخيشلاريني بيلديرديلر. بو باره اليميزه چاتان يازيلي نقدلرين لينكيني ائله بوردا پايلاشاجاييق:
1- اعجازا ياخين بير اتفاق - عليرضا ذيحق
2- رومان وارليغي دئشهلمك دئمكدير-ائويم روماني تنقيد آخاريندا-جعفر بزرگ امين
بيزدن اولان بير سيرا سورغولار "صباحي" ياريشماسينين داورليغي بارهسيندهدير. بير قيسا ايضاحات بو بارهده آرتديرماليييق:
1- داورلیق ایکی مرحلهلی اولاجاقدیر و هر داور بیرینجی مرحلهده 10-1 قدر هر بیر حکایهیه ایمتییاز وئرهجک. ایمتییازلار بير جدوله دولدورولوب اجرایی گروها یوللاناجاق. (حكايهلره كد وئريليب و داورلر حكايهلرين ايمتييازلاريني كد اساسيندا جدوله دولدوراجاقلار)
2- اجرایی گروه هر حکایه اوچون آلتی داورین وئردییی ایمتییازلاری توپلاییب، بو توپلانمیش ایمتییازلار اساسیندا حکایهلری ان چوخ ایمتییاز قازانان حکایهدن ان آز ایمتییاز قازانانا قدر سیرالییاجاق. ایلک اون حکایه ایکینجی مرحلهیه کئچهجکلر. بو اون حکایهلرین کدلاری داورلره اعلان اولونوجاق.
3- ایکینجی مرحلهده داورلر 100-1 قدر بو اون حکایهنین هر بیریسینه ایمتییاز وئرهجکلر. آلتی داورین وئردییی ایمتییازلارین جمعی اساسیندا بیرینجی حکایه (صباحی اؤدولونو قازانان) اوزه چیخاجاق.
حئکایهلرین سایی: 50
- خانيم يازار: 16
- آقا يازار: 34
یازارلارین یاشادیغی شهرلر:
12 حئکایه: اردبیل
10 حئکایه: زنگان
9 حئکایه: تبریز
2 حئکایه: ماراغا، خیوو، تهران
1 حئکایه: ساراب، ملیک کندی، قوم، کویو، اورمو، قوشاچای، خوی، سالماس، زرین آباد، خودافرین، آذرشهر
یازارلارین یاشادیغی اوستانلار:
شرقی آذربایجان: 15 حئکایه
اردبیل: 15 حئکایه
زنگان: 11 حئکایه
غربی آذربایجان: 4 حئکایه
باشقا اوستانلار: 3 حئکایه
(ایضاح: 2 یازار یاشادیغی شهر و اوستانینين آدینی بیزه یوللامامیشدی.)
azb_Arab azb_Arab bjn_Arab bjn_Arab eng_Latn azb_Arab azb_Arab azb_Arab pes_Arab azb_Arab azb_Arab azb_Arab bjn_Arab azb_Arab azb_Arab azb_Arab pes_Arab ara_Arab azb_Arab pes_Arab ara_Arab azb_Arab bjn_Arab snd_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab ara_Arab azb_Arab azb_Arab azb_Arab azb_Arab azb_Arab zho_Hans azb_Arab azb_Arab azb_Arab snd_Arab azb_Arab azb_Arab azb_Arab azb_Arab pes_Arab azb_Arab snd_Arab bjn_Arab azb_Arab snd_Arab azb_Arab snd_Arab azb_Arab pes_Arab bjn_Arab azb_Arab pes_Arab pes_Arab azb_Arab cat_Latn azb_Arab azb_Arab azb_Arab azb_Arab pbt_Arab azb_Arab pes_Arab pes_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk pes_Arab azb_Arab azb_Arab azb_Arab azb_Arab pes_Arab pbt_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab snd_Arab ace_Arab ara_Arab azb_Arab ace_Arab azb_Arab azb_Arab ace_Arab pes_Arab azb_Arab azb_Arab snd_Arab pes_Arab uig_Arab snd_Arab azb_Arab azb_Arab azb_Arab azb_Arab azb_Arab pes_Arab pes_Arab azb_Arab pes_Arab prs_Arab azb_Arab pbt_Arab azb_Arab azb_Arab pes_Arab pes_Arab prs_Arab pes_Arab azb_Arab azb_Arab